Justitsminister Morten Bødskov (S) vil i dag få overrakt godt 8.500 underskrifter i protest mod, at Københavns Politi har valgt at nedlægge byens korps af ridende betjente. Der skal spares, og derfor skal byens betjente fremover bevæge sig rundt i biler, til fods eller på cykel. Men ikke til hest, for den firbenede del af ordensmagten er tilsyneladende for dyr i drift. Derfor nedlægges det ridende politi per 1. december.

Den beslutning er flere tusinde danskere uenige i. I skrivende stund har 9.697 personer meldt sig til støtte-siden »Bevar det ridende politi i København« på Facebook. Og fra kl. 12 i dag vil en demonstration bevæge sig gennem byen - fra Tivoli Hotel på Kalvebod Brygge, videre til Politigården og til slut mod Christiansborg - for at protestere mod nedlæggelse af det ridende politi. Både fodgængere, ryttere til hest samt hestevogne ventes at deltage i demonstrationen, forklarer talsmand Torben Mikkelsen:

- Det bliver en kombination af heste og personer, og det bliver en stille og rolig gåtur gennem byen. Vi mener, at det er en forkert beslutning at nedlægge det ridende politi. For alle tanker og ønsker går på, at politiet skal være nærværende og i kontakt med borgerne. En politihest bygger bro mellem borgere og politi, uanset hvor man er henne og i hvilke miljøer, siger Torben Mikkelsen, der til daglig er ansat i Forsvaret.

Demonstrationen slutter ved Justitsministeriet tæt ved Christiansborg, hvor protestunderskrifterne skal afleveres til justitsministeren.